  Туспуктэм: vk.com (Национальная библиотека Удмуртской Республики) Наталия Сильвестрова 25-тӥ толшоре, Татьяналэн нуналаз, Удмуртиысь йӧскалык лыдӟетъюртын басмаосты выльдӥсен, калык дӥськутъя «Дэрем» студилэн кивалтӥсеныз Татьяна Москвинаен пумиськон ортчиз. Ужрадэ ивортодэтъя «Удмуртия» агентстволэн корреспондентэз но вуылӥз. Али удмурт дэрем калык пӧлын вӧлме, озьы ке но, ваньзы сое шонер нуллыны уг быгато, пусйиз Татьяна Москвина. « Пуштроссэ – кыӵе удмурт дэрем луыны кулэ – тросэз уггес валалло. <…> Соин ик мынам сюлмаськонэ али, поколение валаса мед вуттоз вал, мар со удмурт дэрем » Татьяна Москвина, басмаосты выльдӥсь, калык дӥськутъя «Дэрем» студилэн кивалтӥсез Пумиськонын Татьяна Москвина ас улон но ужан сюресэз сярысь мадиз, коллекциоссэ возьматӥз, удмурт дэремъёслэсь аспӧртэмлыкъёссэс но кызьы соосты пӧртэм учыръёсы пӧртэм сямен нуллыны луэ шуыса валэктӥз. Дизайнер удмурт дэрем сярысь малпанъёссэ шараяз. « Со туж визьмо арбери. Отын тазалык но, чеберлык но, визь но. Кыӵе кышномурт, кыӵе солэн воспитаниез - сое дэремъя ик валаны луэ. Юнме уг шуо: "По одёжке встречают" » Татьяна Москвина, басмаосты выльдӥсь, калык дӥськутъя «Дэрем» студилэн кивалтӥсез Фото: vk.com (Национальная библиотека Удмуртской Республики) Татьяна Москвинаен пумиськонэ уно гинэ адями вуиз. Тросэз соос пӧлысь дизайнерлэн дэременыз лыктӥзы. Тодэ вайытом, 2022-тӥ арын Татьяна Москвина Удмуртилэсь кун премизэ басьтӥз. Тегъёс: Йӧскалыклыдӟетъюрт праздникъёс кибашлыос удмуртъёс Удмуртия  